Dlěši čas bě dowolowa oaza wosrjedź hornjołužiskeje hole a hatow blisko Komorowa wopušćena, doniž njejstaj ju před třomi lětami Simankec mandźelskaj z Brěmjenja přewzałoj.
Bywša dowolowa oaza při puću mjez Komorowom a Kupoju je kaž mały paradiz wosrjedź přirody. Idealna městnosć to so wočerstwić. Tónle potencial staj tež Steffen a Sabine Simank spóznałoj. Rozsudźištaj so tuž, areal přewzać a wožiwić. Tež nowe mjeno měješe dóstać a rěka nětko prózdninski dwór.
W prědnim dźělu dwora steji hosćenc ze stanom, hdźež hodźa so najwšelakoriše zarjadowanja přewjesć. Tule su Simankecy tež hrajkanišćo zarjadowali. Bjezposrědnje pódla je wobhrodźeny areal za wowcy, kozy a nukle. „Komorowska Domowinska skupina je namaj pomhała tule zaso wšitko sporjadkować“, praji Sabine Simank. Tež starši jeju podpěrachu, starachu so wo zwěrjata a picowachu je.
W zadnim dźělu dwora steji w połkruhu dźewjeć drjewjanych dowolowych domčkow, hdźež móže stajnje pjeć wosobow přenocować Rady přebywaja tu mjeńše abo wjetše skupiny.
szl_Latn hrv_Latn szl_Latn szl_Latn